Rådets forordning (EF) nr. 561/2003

af 27. marts 2003

om ændring, for så vidt angår undtagelserne fra indefrysningen af midler og økonomiske ressourcer, af forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til Usama bin Laden, Al-Qaida-organisationen og Taliban

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 60, 301 og 308,

under henvisning til Rådets fælles holdning 2002/402/FUSP af 27. maj 2002 om restriktive foranstaltninger mod Usama bin Laden, medlemmer af Al-Qaida-organisationen, Taliban samt andre personer, grupper, foretagender og enheder, der har tilknytning hertil, og om ophævelse af fælles holdning 96/746/FUSP, 1999/727/FUSP, 2001/154/FUSP og 2001/771/FUSP(1),

under henvisning til Rådets fælles holdning 2003/140/FUSP af 27. februar 2003 om undtagelser fra de restriktive foranstaltninger, der blev indført ved fælles holdning 2002/402/FUSP(2),

under henvisning til forslag fra Kommissionen(3),

under henvisning til udtalelse fra Europa-Parlamentet(4), og

ud fra følgende betragtninger:

(1) Det fremgår blandt andet af den fælles holdning 2002/402/FUSP, at Det Europæiske Fællesskab skal træffe en række restriktive foranstaltninger, herunder indefrysning af midler og økonomiske ressourcer, i henhold til FN's Sikkerhedsråds resolution 1267 (1999), 1333 (2000) og 1390 (2002).

(2) Indefrysningen af midler og økonomiske ressourcer er blevet gennemført ved Rådets forordning (EF) nr. 881/2002(5).

(3) Sikkerhedsrådet gav ved resolution 1452 (2002) af 20. december 2002 tilladelse til visse undtagelser fra indefrysningen af midler og økonomiske ressourcer i medfør af resolution 1267 (1999), 1333 (2000) og 1390 (2002).

(4) På baggrund af resolution 1452 (2002) er det nødvendigt at tilpasse de foranstaltninger, Fællesskabet har truffet -

UDSTEDT FØLGENDE FORORDNING:

Artikel 1

Følgende artikel indsættes i forordning (EF) nr. 881/2002:

"Artikel 2a

1. Artikel 2 finder ikke anvendelse på midler eller økonomiske ressourcer, hvis

a) en af medlemsstaternes kompetente myndigheder, som er anført i bilag II, på anmodning af en berørt fysisk eller juridisk person har besluttet, at disse midler eller økonomiske ressourcer:

i) er nødvendige for at afholde basale udgifter, herunder betaling af fødevarer, husleje eller renter og afdrag på bolig, medicin og lægebehandling, skat, forsikringspræmier og offentlige takster

ii) alene er tiltænkt betaling af et rimeligt honorar og godtgørelse af udgifter i forbindelse med juridisk bistand

iii) alene er tiltænkt betaling af afgifter eller gebyrer til rutinemæssig forvaltning af indefrosne midler eller økonomiske ressourcer, eller

iv) er nødvendige til afholdelse af ekstraordinære udgifter, og

b) denne beslutning er blevet meddelt sanktionskomitéen, og

c) i) sanktionskomitéen i tilfælde af en beslutning i henhold til litra a), nr. i), ii) eller iii), ikke inden for 48 timer efter anmeldelsen har gjort indsigelser, eller

ii) sanktionskomitéen i tilfælde af en beslutning i henhold til litra a), nr. iv), har godkendt den tiltænkte anvendelse.

2. Enhver, der ønsker at drage fordel af de i stk. 1 anførte bestemmelser, skal rette sin anmodning til medlemsstatens relevante kompetente myndighed som anført bilag II.

Den kompetente myndighed anført i bilag II skal straks skriftligt underrette både den person, der fremsatte anmodningen, og alle andre personer, organer eller enheder, der er direkte berørt, om hvorvidt anmodningen er blevet imødekommet.

Den kompetente myndighed skal desuden underrette de øvrige medlemsstater om, hvorvidt anmodningen om en sådan undtagelse er blevet imødekommet.

3. Midler, der frigives og overføres inden for Fællesskabet med henblik på at afholde udgifter, som er anerkendt i medfør af denne artikel, underlægges ikke yderligere restriktive foranstaltninger i henhold til artikel 2.

4. Artikel 2, stk. 2, gælder ikke beløb, der tilføres indefrosne konti i form af

a) renter eller anden form for afkast fra disse konti, eller

b) forfaldne beløb i henhold til kontrakter, aftaler eller forpligtelser, som blev indgået forud for den dato, hvor disse konti blev omfattet af bestemmelserne i FN's Sikkerhedsråds resolutioner, som gennemført ved forordning (EF) nr. 337/2000(6), forordning (EF) nr. 467/2001(7) eller denne forordning

Sådanne renter, anden indtjening og betalinger skal ligesom den konto, de tilføres, indefryses"

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. marts 2003.

På Rådets vegne

M. Stratakis

Formand

(1) EFT L 139 af 29.5.2002, s. 4.

(2) EUT L 53 af 28.2.2003, s. 62.

(3) Forslag af 3.2.2003 (Endnu ikke offentliggjort i EUT).

(4) Udtalelse af 13.3.2003 (Endnu ikke offentliggjort i EUT).

(5) EFT L 139 af 29.5.2002, s. 9. Senest ændret ved Kommissionens forordning (EF) nr. 414/2003 (EUT L 62 af 6.3.2003, s. 24).

(6) EFT L 43 af 16.2.2000, s. 1. Senest ændret ved forordning (EF) nr. 467/2001.

(7) EFT L 67 af 9.3.2001, s. 1. Senest ændret ved denne forordning.